REGULAMENTUL (UE) 2021/1842 AL COMISIEI

din 20 octombrie 2021

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri aplicabile substanțelor flupiradifuron și acid difluoracetic din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a) și articolul 49 alineatul (2),

întrucât:

(1) Limitele maxime de reziduuri (LMR) pentru flupiradifuron și acid difluoracetic au fost stabilite în partea A din anexa III la Regulamentul (CE) nr. 396/2005.

(2) În contextul unei proceduri de autorizare a utilizării unui produs de protecție a plantelor care conține substanța activă flupiradifuron pe căpșuni, măsline de masă, bame, conopidă, broccoli, varză de Bruxelles, varză cu căpățână, kale, gulii, „lăptuci și plante pentru salată”, „spanac și frunze similare”, „plante aromatice și flori comestibile”, fasole, mazăre, semințe de rapiță, semințe de muștar și măsline pentru ulei, a fost depusă o cerere de modificare a LMR-urilor existente pentru flupiradifuron și principalul său metabolit: acid difluoracetic, în temeiul articolului 6 alineatul (1) din Regulamentul (CE) nr. 396/2005.

(3) În conformitate cu articolul 6 alineatul (2) și alineatul (4) din Regulamentul (CE) nr. 396/2005, a fost depusă o cerere de toleranțe la import pentru substanța flupiradifuron utilizată în Statele Unite ale Americii pe citrice, smochine indiene/limba soacrei, semințe de bumbac, porumb dulce, orz, porumb, sorg și grâu, în Statele Unite și în Canada pe fructe nucifere, fructe sămânțoase, struguri, afine, „legume rădăcinoase și cu tuberculi”, tomate, ardei dulce/gogoșari, vinete, pepeni galbeni, țelină, leguminoase, arahide, soia și hamei, în Brazilia pe boabe de cafea și în Ghana și în Côte d’Ivoire pe boabele de cacao. Solicitanții afirmă că utilizările autorizate ale acestei substanțe pe culturile respective în țările în cauză generează reziduuri care depășesc LMR-urile prevăzute în Regulamentul (CE) nr. 396/2005 pentru substanțele flupiradifuron și acid difluoracetic și că este necesară stabilirea unor LMR-uri mai mari pentru a se evita barierele comerciale la importul culturilor respective.

(4) În contextul acestor cereri, solicitantul a prezentat statului membru raportor, Țările de Jos, studiile suplimentare pe teren realizate pe culturi de rotație și studiile de hrănire a animalelor în termenul stabilit în temeiul Regulamentului (UE) 2016/486 al Comisiei (2).

(5) În conformitate cu articolul 8 din Regulamentul (CE) nr. 396/2005, respectivele cereri au fost evaluate de Țările de Jos, iar rapoartele de evaluare au fost înaintate Comisiei.

(6) Autoritatea Europeană pentru Siguranța Alimentară („autoritatea”) a evaluat cererile și rapoartele de evaluare, analizând în special riscurile pentru consumatori și, în cazurile în care era relevant, pentru animale, și a emis avize motivate cu privire la LMR-urile (3) propuse. Autoritatea a transmis respectivele avize solicitanților, Comisiei și statelor membre și le-a pus la dispoziția publicului.

(7) În ceea ce privește flupiradifuronul din smochine indiene/limba soacrei, pepeni galbeni, tomate și hamei, autoritatea a concluzionat că datele prezentate sunt insuficiente pentru a stabili noi LMR-uri. În ceea ce privește flupiradifuronul din țelină, nu a putut fi exclus un risc în ceea ce privește doza acută. Referitor la toate celelalte cereri, autoritatea a concluzionat că toate cerințele privind datele au fost îndeplinite și că modificările LMR-urilor solicitate de către solicitanți sunt admisibile din punctul de vedere al siguranței consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Autoritatea a luat în calcul cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor alimentelor care le-ar putea conține, nici expunerea pe termen scurt ca urmare a unui consum mare de produse în cauză nu au indicat existența unui risc de depășire a aportului zilnic acceptabil sau a dozei acute de referință.

(8) În urma evaluării studiilor suplimentare pe teren realizate pe culturi de rotație și a studiilor de hrănire a animalelor, autoritatea a recomandat creșterea, reducerea sau menținerea LMR-urilor existente pentru flupiradifuron și acid difluoroacetic în culturile de rotație și în produsele de origine animală. În special, autoritatea a sugerat reducerea LMR-urilor pentru flupiradifuron din frunzele de viță-de-vie și pentru acid difluoroacetic din porumb, boabe de cacao și ficat de porc. Aceste LMR trebuie stabilite în anexa II la Regulamentul (CE) nr. 396/2005 la nivelurile existente sau la nivelurile identificate de autoritate.

(9) Pe baza avizelor motivate ale autorității și ținând seama de factorii relevanți pentru subiectul în cauză, modificările respective ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(10) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(11) Prin urmare, Regulamentul (CE) nr. 396/2005 trebuie modificat în consecință.

(12) Pentru a se permite comercializarea, prelucrarea și consumul produselor în condiții normale, prezentul regulament trebuie să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că se menține un nivel înalt de protecție a consumatorilor.

(13) Înainte ca LMR-urile modificate să devină aplicabile, este necesar să fie acordată o perioadă de timp rezonabilă, pentru a permite statelor membre, țărilor terțe și operatorilor din sectorul alimentar să se pregătească pentru îndeplinirea noilor cerințe care vor rezulta din modificarea LMR-urilor.

(14) Măsurile prevăzute de prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice substanței flupiradifuron în frunzele de viță-de-vie și acidului difluoracetic în porumb, boabe de cacao și ficat de porc, pentru produsele care au fost obținute sau importate în Uniune înainte de 10 mai 2022.

Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 10 mai 2022 în ceea ce privește LMR-urile pentru flupiradifuron în frunze de viță-de-vie și acid difluoracetic în porumb, boabe de cacao și ficat de porc.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 20 octombrie 2021. Pentru Comisie Președintele Ursula VON DER LEYEN

(1) JO L 70, 16.3.2005, p. 1.

(2) Regulamentul (UE) 2016/486 al Comisiei din 29 martie 2016 de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru ciazofamid, cicloxidim, acid difluoracetic, fenoxicarb, flumetralin, fluopicolid, flupiradifuron, fluxapiroxad, kresoxim-metil, mandestrobin, mepanipirim, metalaxil-M, pendimetalin și teflutrin din sau de pe anumite produse (JO L 90, 6.4.2016, p. 1).

(3) Rapoarte științifice ale EFSA disponibile online: http://www.efsa.europa.eu

Reasoned opinion on the setting of import tolerances, modification of existing maximum residue levels and evaluation of confirmatory data following the Article 12 MRL review for flupyradifurone and DFA (Aviz motivat privind stabilirea toleranțelor la import, modificarea limitelor maxime de reziduuri existente și evaluarea datelor de confirmare în urma revizuirii LMR-urilor în temeiul articolului 12 pentru flupiradifuron și DFA). Jurnalul EFSA 2020; 18(6):6133.

Reasoned opinion on the modification of the existing maximum residue levels for flupyradifurone and DFA in rapeseeds/canola seeds and mustard seeds (Aviz motivat privind modificarea limitelor maxime de reziduuri existente pentru flupiradifuron și DFA în semințe de rapiță și semințe de muștar). Jurnalul EFSA 2020; 18(11):6298.

Reasoned opinion on the modification of the existing maximum residue levels for flupyradifurone and DFA in okra/lady’s finger (Aviz motivat privind modificarea limitelor maxime de reziduuri existente pentru flupiradifuron și DFA in bame). Jurnalul EFSA 2021; 19(5):6581.